खड़ीकें दे तलाऽ पुज्जियै उसी होश आई जे ओह् कुत्थें जा करदा ऐ। खंभे दा लाटू बलै दा हा, पर ओह्दी लो इन्नी निम्मी ही जे गली दा न्हेरा ओह्दे ने मता गाढ़ा होयै दा हा। चरण उस न्हेरे च इआ बड़ेआ, जियां कोई जात्तरू अद्दखुआरी दी गर्भजूनै च बड़दा ऐ। बट्टें-टोएं गी तलोफदे ओह्दे पैर दरवाजे अग्गें जाई खड़ोते। बल्लें न्हेई भितै गी ठोह्रेआ। थोड़ै चिरै परैन्त परतियै ठक-ठक कीता। चिड़कनी खु’ल्लने दी बाज आई। भित्त खु’ल्लेआ। ओह् डोल’क अन्दर बड़ी गेआ। भित्त परतियै बंद होई गेआ।